b'\n_START_ARTICLE_\nUrbana legenda\n_START_PARAGRAPH_\nUrbana legenda (tudi sodobna povedka, urbani mit, urbana zgodba, sodobna legenda) je naziv za izmi\xc5\xa1ljene dogodke, ki so del moderne folklore. Predstavljene so kot resni\xc4\x8dne, z elementi groze, humorja in gnusa, ki izhajajo iz lokalne popularne kulture. Namenjene so zabavi, ljudski razlagi naklju\xc4\x8dnih dogodkov, moralnim naukom ali opozarjanju pred nevarnostjo, v izogib te\xc5\xbeavam, bole\xc4\x8dini ali smrti. Prena\xc5\xa1ajo jih ljudje in mediji, ki verjamejo v njihovo resni\xc4\x8dnost ali pa ne. Raz\xc5\xa1irjajo se od \xc4\x8dasopisov in televizije do socialnih omre\xc5\xbeij. Nekatere so se skozi \xc4\x8das ohranile z minimalnimi spremembami, obarvale so se le z lokalnimi zna\xc4\x8dilnostmi. Izraz \xc2\xbburban\xc2\xab\xc2\xa0ni zemljepisno, temve\xc4\x8d \xc4\x8dasovno dolo\xc4\x8dilo \xe2\x80\x93 obstoj v modernem svetu, za katerega je zna\xc4\x8dilna urbanizacija in tehnologija. \xc4\x8ce upo\xc5\xa1tevamo, da so nastale \xc2\xbbnaravno\xc2\xab\xc2\xa0ali se prena\xc5\xa1ajo v dobri veri brez slabih motivov, se razlikujejo od masovnih potegav\xc5\xa1\xc4\x8din (\xc2\xbbrac\xc2\xab), la\xc5\xbenih novic in teorij zarot.\n_START_SECTION_\nIzvor in struktura\n_START_PARAGRAPH_\nUrbane legende so nastale na prelomu iz 19. v 20. stoletje v ZDA kot zgodbe za ustrahovanje otrok. Lahko so bile izmi\xc5\xa1ljene, vzete iz vsakdanjega \xc5\xbeivljenja ali pa so se dejansko zgodile. Nekatere naj bi imele korenine v pravljicah za pred spanjem. Najbolj so se po svetu raz\xc5\xa1irile zgodbe iz ameri\xc5\xa1ke folklore \xe2\x80\x93 iz ljudskih zgodb, mitov in legend \xe2\x80\x93 in so tema univerzitetnih predavanj. Govori se, da je bilo v zvezi s temi zgodbami celo nekaj \xc5\xbertev. _NEWLINE_Izraz urbana legenda se je prvi\xc4\x8d pojavil v tisku leta 1968. Jan Harold Brunvand (profesor angle\xc5\xa1kega jezika na univerzi v Utahu) je 1981 objavil zbirko legend The Vanishing Hitchhiker: American Urban Legends & Their Meanings, z namenom pokazati da se legende in folklore ne pojavljajo izklju\xc4\x8dno v primitivni ali tradicionalni dru\xc5\xbebi, ter da se posameznik lahko nau\xc4\x8di marsikaj o dolo\xc4\x8deni moderni in urbani kulturi s preu\xc4\x8devanjem tak\xc5\xa1nih zgodb.\n_START_SECTION_\nRazmno\xc5\xbeevanje in prepri\xc4\x8danje\n_START_PARAGRAPH_\nPripovedovalec urbane legende ne poro\xc4\x8da o svoji izku\xc5\xa1nji, ampak trdi, da se je zgodilo prijatelju (ali prijatelju prijatelja), kar zgodbo konkretizira in pripeva k njeni prepri\xc4\x8dljivosti, medtem ko se sam od nje distancira. Pripovedi o grozljivih zlo\xc4\x8dinih in podobnem naj bi animirale ljudi, da opozorijo bli\xc5\xbenje na nevarnost. Pri tem sodelujejo v\xc4\x8dasih celo \xc4\x8dasopisi, \xc5\xa1olske oblasti, policija in dr\xc5\xbeavni organi. Po urbani legendi Lights Out naj bi \xc4\x8dlani uli\xc4\x8dnih tolp vozili brez \xc5\xbearometov, nakar bi moral novinec v tolpi umoriti prvega, ki bi pri\xc5\xbegal lu\xc4\x8di. _NEWLINE_Mnoge urbane legende so v bistvu raz\xc5\xa1irjene \xc5\xa1ale, predstavljene kot resni\xc4\x8dni dogodki. Skupno jim je, da se sklicujejo na prvotno pri\xc4\x8do ali udele\xc5\xbeenca, namenjene so tistim, ki ne upo\xc5\xa1tevajo nasvetov ali lekcij, ki jih vsebujejo (tipi\xc4\x8den element mnogih goljufij v e-po\xc5\xa1ti), zgodba je prodana kot "nekaj, kar mi je prijatelj povedal", medtem ko je prijatelj identificiran zgolj po osebnem imenu ali sploh ni poznan._NEWLINE_Uveljavljene urbane legende ohranjajo dolo\xc4\x8deno stopnjo verodostojnosti. V sedemdesetih letih 20. stoletja je nastala govorica, da je dru\xc5\xbeba Procter & Gamble povezana s satanizmom. Legenda je tako ogrozila poslovanje, da je dru\xc5\xbeba  blagovno znamko iz devetnajstega stoletja ukinila.\n_START_SECTION_\nVera in odnos do mitologije\n_START_PARAGRAPH_\nPrvi izraz za te urbane legende, \xc2\xbbzgodba o urbanih prepri\xc4\x8danjih\xc2\xab\xc2\xa0(ang. urban belief tale), izpostavlja njihovo klju\xc4\x8dno lastnost: kot resni\xc4\x8dne jih predstavljajo pripovedovalci, \xc4\x8deprav imajo te\xc5\xbeave s preverjanjem njihove pristnosti. V ozadju je lahko resni\xc4\x8dni dogodek (npr. skriti serijski morilec na zadnjih sede\xc5\xbeih avta), vendar folkloriste bolj kot realno ozadje pri urbanih legendah zanimajo razlogi za njihovo popularnost. Podobno kot pri mitih pripovedim verjamemo, ker ustrezajo skupinskim prepri\xc4\x8danjem, "ker dajejo skladne in prepri\xc4\x8dljive razlage kompleksnih dogodkov". Sociologi preu\xc4\x8dujejo urbane legende, da bi razlo\xc5\xbeili zapletena dru\xc5\xbebeno-psiholo\xc5\xa1ka prepri\xc4\x8danja, kot so odnos do kriminala, varstva otrok, hitre hrane, terencev in drugih popularnih dru\xc5\xbebenih tem. Tu se urbana legenda stika z ljudsko folkloro, npr. Grimmovimi pravljicami.\n_START_SECTION_\nDokumentiranje\n_START_PARAGRAPH_\nInternet pomaga pri \xc5\xa1irjenju in razkrivanju legend. Razpravljanje o njih, sledenje in analiziranje je tema medijev, kot so Usenet novice. Ameri\xc5\xa1ko ministrstvo za energijo je imelo slu\xc5\xbebo Hoaxbusters za dokumentiranje ra\xc4\x8dunalni\xc5\xa1ko distribuiranih prevar in legend. Televizijske oddaje, kot so Urban Legends, Beyond Belief: Fact or Fiction in Mostly True Stories: Urban Legends Revealed obravnavajo aktualne in stare urbane legende. Televizijska oddaja Discovery Channel MythBusters (2003\xe2\x80\x932016) si je prizadevala znanstveno dokazati ali ovre\xc4\x8di urbane legende. V filmu Urban Legend iz leta 1998 je \xc5\xa1tudentka razpravljala o priljubljenih urbanih legendah, hkrati pa je je postala njihova \xc5\xbertev._NEWLINE_Med letoma 1992 in 1998 je \xc4\x8dasopis The Guardian objavljal ilustrirano kolumno Urban Myths, vsebino je \xc4\x8drpal iz serije \xc5\xa1tirih knjig: Urban Myths, The Return Of Urban Myths, Urban Myths Unplugged in Now! That\'s What I Call Urban Myths. Leta 1994 je stripovska knjiga Big Book of Urban Legends predstavila dvesto urbanih legend._NEWLINE_Britanski pisatelj Tony Barrell je raziskoval urbane legende v kolumni v \xc4\x8dasopisu The Sunday Times. Tu so zgodbe, da je Orson Welles za\xc4\x8del ustvarjati film o Batmanu v 40-ih letih 20. stoletja, v katerem naj bi bil James Cagney kot Riddler in Marlene Dietrich kot Catwoman; tu je fama, da je rock pevec Courtney Love vnuk Marlona Branda, in fama, da je na slavnem posterju Farrah Fawcett iz leta 1970 v laseh igralke prikrito spolno sporo\xc4\x8dilo.'